Ustavni sud Republike Srpske

**Ustavni sud Republike Srpske** je sud koji ima centralnu ulogu unutar bosanskohercegovačkog entiteta Republike Srpske. Sud je ustanovljen Ustavom Republike Srpske koji je donesen 28. februara 1992, a počeo je sa radom 1. jula 1994. godine.

## Nadležnosti 
Ustavni sud Republike Srpske:

* odlučuje o saglasnosti zakona, drugih propisa i općih aktova sa Ustavom;
* odlučuje o saglasnosti propisa i općih aktova sa zakonom;
* rješava sukob nadležnosti između organa zakonodavne, izvršne i sudske vlasti;
* rješava sukob nadležnosti između organa Republike, grada i općine;
* odlučuje o saglasnosti programa, statuta i drugih općih aktova političkih organizacija sa Ustavom i zakonom.
* prati pojave od interesa za ostvarivanje ustavnosti i zakonitosti, obavještava najviše ustavne organe Republike o stanju i problemima u toj oblasti i daje im mišljenja i prijedloge za donošenje zakona i preuzimanje drugih mjera radi osiguranja ustavnosti i zakonitosti i zaštite sloboda i prava građana, organizacija i zajednica;
* može ocjenjivati ustavnost zakona i ustavnost i zakonitost propisa i općih aktova koji su prestali da važe, ako od prestanka važenja do pokretanja postupka nije proteklo više od jedne godine;
* odlučuje o saglasnosti zakona, drugih propisa i općih aktova Narodne skupštine sa odredbama Ustava o zaštiti vitalnih nacionalnih interesa konstitutivnih naroda;
* odlučuje o pitanjima imuniteta, koja proističu iz zakona kojima se uređuje imunitet u Republici Srpskoj.

Odluke Ustavnog suda su posljednje i obavezujuće na teritoriji Republike Srpske, a te obaveze izvršava Vlada Republike Srpske.

## Sastav 
Ustavni sud ima devet sudija, uključujući i predsjednika Suda, od kojih se najmanje dvojica sudija biraju iz svakog konstitutivnog naroda i jedan iz reda ostalih. Sudije Ustavnog suda se biraju na osam godina i ne mogu biti ponovo birani. Sud ima i dva potpredsjednika, koji su iz reda drugih naroda u odnosu na predsjednika Suda.

Vijeće za zaštitu vitalnog nacionalnog interesa Ustavnog suda Republike Srpske je osnovano kako bi odlučivalo o pitanjima vitalnog nacionalnog interesa u proceduri opisanoj u Amandmanu LXXXII Ustava RS. Ovo vijeće razmatra sva pitanja koja su od vitalnog nacionalnog interesa.

Vijeće za zaštitu vitalnog interesa sastoji se od sedam članova, dva iz svakog konstitutivnog naroda i jedan član iz reda Ostalih. Sudije bira Narodna skupština Republike Srpske i Vijeće naroda Republike Srpske.

Narodnoj skupštini kandidate za predsjednika i sudije Ustavnog suda predlaže predsjednik Republike, na prijedlog Visokog sudskog i tužilačkog vijeća Bosne i Hercegovine.

Trenutni članovi Ustavnog suda su:

* Džerard Selman, predsjednik,
* Ivanka Marković, potpredsjednca,
* Snežana Savić, potpredsjednica,
* Vojin Bojanić,
* Amor Bukić, 
* Zlatko Kulenović,
* Svetlana Brković,
* Radomir V. Lukić,
* Darko Radić,

## Postupak 
Svako može dati inicijativu za pokretanje postupka za ocjenjivanje ustavnosti i zakonitosti.

Postupak pred Ustavnim sudom mogu, bez ograničenja, pokrenuti predsjednik Republike, Narodna skupština i Vlada, a ostali organi, organizacije i zajednice pod uslovima utvrđenim zakonom.

Ustavni sud može i sam pokrenuti postupak za ocjenjivanje ustavnosti i zakonitosti.

Kad Ustavni sud utvrdi da zakon nije u saglasnosti sa Ustavom ili da drugi propis ili opći akt nije u saglasnosti sa Ustavom ili zakonom, taj zakon, drugi propisi ili opći akt prestaje da važi danom objavljivanja odluke Ustavnog suda.

## Sjedište 
Sjedište Ustavnog suda Republike Srpske je u Banjoj Luci, u Ulici Draška Božića broj 2.

## Također pogledajte 
* Politika Bosne i Hercegovine
* Politika Republike Srpske
*Ustavni sud Bosne i Hercegovine
* Ustav Bosne i Hercegovine
**Ustav Republike Srpske
**Ustav Federacije Bosne i Hercegovine
* Dejtonski sporazum

## Reference 
## Vanjski linkovi 
* Službena stranica Ustavnog suda RS

Kategorija:Institucije Republike Srpske
Kategorija:Ustav Republike Srpske
*
Bosna i Hercegovina Republika Srpska
Republika Srpska